Mikkelissä toimiva Saimaan Juomatehdas on saanut Valviralta luvan mainostaa autojen kyljissä tuotteitaan.

Mikkeliläispanimo on saanut luvan jättää oluttölkkiensä kuvat rekkojen kylkiin. SAIMAAN JUOMATEHDAS OY

Saimaan Juomatehdas on saanut Valviralta luvan jatkaa oluiden, siidereiden ja long drink -juomien kuljettamista tuotemerkkejä mainostavissa autoissa kuten ennenkin.

Saimaan Juomatehtaan varatoimitusjohtaja Jussi Laukkasen mielestä päätös tuntuu hieman oudolta, koska monet yhtiöt joutuvat vaihtamaan autojensa mainokset.

– Käyttämämme kuljetusyhtiöiden autot kuljettavat pääasiassa muuta tavaraa kuin meidän juomiamme. Emmekä myöskään maksa heille korvausta tuotteidemme mainostamisesta. Siksi se on sallittua, Laukkanen sanoo.

– Saimaan Juomatehtaan teippaukset saavat jatkossakin ilostuttaa ja vihastuttaa paikallisten jakeluyrittäjien autojen kyljissä, mutta auta armias, jos auton kupeessa lukee Koff tai Lapin Kulta, teipit revitään alta aikayksikön ja sakkojen kera, Laukkanen päivittelee.

Yhtiö on avannut verkkosivuilleen blogipalstan, jossa otetaan kantaa muun muassa suomalaiseen alkoholipolitiikkaan. Ensimmäisessä blogikirjoituksessa arvostellaan sekä lainsäätäjiä että viranomaisia mietojen juomien mainontakiellon toteuttamisessa ja sosiaalisen median vahtimisessa.

Eduskunnalle huutia

Laukkanen on suivaantunut maan poukkoilevaan sekä rajoituksiin tähtäävään alkoholipolitiikkaan.

– Meille Marsalkka-tölkeillä koristettujen autojen säilyminen on ilon asia. Mutta onko tämä tasa-arvoista niitä toimijoita kohtaan, jotka joutuvat värjäämään uudelleen jakelijoidensa autot?

– Suomessa viranomaiset kieltävät Matti Nykäsen ja joulupukin pullojen etiketeistä sekä repivät oluiden mainosteipit autojen kyljistä. Samanaikaisesti verorahoilla maksettava tv-kanava näyttää, kuinka ampumahiihtotähdet särpivät saksalaista olutta palkintopallilla suu korviin asti vaahdossa. Eihän tässä ole tolkun häivää, Laukkanen tuskailee.

Panimo vyöryttää lain epäselvyydet kuitenkin enemmän eduskunnan kuin virkamiesten harteille.

- Eipä olisi helppoa olla Arkadianmäen riemuorkesterin sorvaamaa lakia toteuttavien virkamiesten teryleenihousuissa. Niin mahdottoman ja älyttömän tehtävän edessä he ovat vahtiessaan olutrekkoja ja Facebookin keskustelupulinaa. Loppuun asti miettimättä jääneet lait luovat helposti kyttäysorganisaation, blogissa kirjoitetaan.